**ELŐTERJESZTÉS**

**Körmend város Önkormányzata Képviselő-testülete 2013. december 5-i ülésére**

**Tárgy:** szervezeti és működési szabályzat felülvizsgálata

Tisztelt Képviselő-testület!

A Magyarország helyi önkormányzatairól szóló törvény a Képviselő-testület működési rendjének szabályozása tárgyában is viszonylagosan új szabályozási keretet állapít meg.

A szabályozás viszonylagosan új, számos korábbi szabályozási elem megmaradt, viszont lehetőséget ad a törvény olyan szabályozásra is, amire eddig nem volt felhatalmazás.

Felülvizsgáltuk az SZMSZ-t, és azon a szükséges módosításokat átvezetésre javasoljuk a képviselőknek. A szabályozás nagyon sok helyen megegyezik a korábbi szabályozással, számos elemet azonban hatályon kívül kellett helyezni, mivel amit magasabb szintű jogszabály rendez, az nem szabályozható alacsonyabb szintű jogszabályban.

A kiemelt változások a következőek:

* kötelezően szabályozni kell azt, hogy mely önszerveződő közösségeket illeti meg tevékenységi körükhöz kapcsolódóan a Testület és a bizottságok ülésén tanácskozási joggal való részvétel lehetősége.
* kötelezően szabályozni kell a személyes érintettség bejelentésének elmulasztása jogkövetkezményeit,
* szabályozható, hogy melyek az előterjesztések, amelyeket a bizottságok nyújtanak be, és melyek azok, amelyeket a Bizottságoknak kötelezően meg kell tárgyalniuk,
* egyes átruházott hatáskörök hatályon kívül helyezése indokolttá vált okafogyottság okán
* egyes esetekben viszont indokolttá vált az átruházott hatáskörök kibővítése is,
* meghatározhatóak azon ügyek, amelyekben a polgármester maga dönthet, amennyiben a képviselő-testület - határozatképtelenség vagy határozathozatal hiánya miatt - két egymást követő alkalommal ugyanazon ügyben nem tudott döntést hozni,
* meghatározhatóak azon két ülés közötti időszakban felmerülő, halaszthatatlan ügyek, amelyekben a polgármester maga dönthet.

Az utóbbi két felhatalmazással jelen rendelet-tervezet nem kíván élni. Minden más, kötelezően előírt szabályozást eddig is tartalmazott a Képviselő-testület rendelete.

2014. január 1-étől a méltányossági közgyógyellátási kérelmeket 8 napon belül el kell bírálni. Erre való tekintettel ezek elbírálásának hatáskörét a rendelet-tervezet a polgármesterre ruházza át. A Közbeszerzési Bizottság átruházott hatásköre is nő azzal, hogy elkészítheti és jóváhagyhatja az éves közbeszerzési tervet. A Társadalmi Ügyek Bizottságának hatásköre nő azzal, hogy dönthet óvodai körzetek lehatárolásáról, önkormányzati segélyről, átszervezést, megszüntetést, alapítást nem érintő ügyekben alapító okirat módosításáról. A Pénzügyi és Városfejlesztési Bizottság átruházott hatásköre nő a Városgondnokság SZMSZ-ének jóváhagyásával, környezeti állapotról szóló beszámoló megtárgyalásával, és átszervezést, megszüntetést, alapítást nem érintő ügyekben a Városgondnokság alapító okiratának módosításával.

Kérem a tisztelt Képviselő-testületet, hogy döntsön a rendelet-tervezet felől.

Körmend, 2013. november 18.

**Bebes István**

**polgármester**